CELEX: 32014D0520(03)
Language: mt
Date: 2014-03-13 00:00:00
Title: Deċiżjoni Nru E4 tat-13 ta’ Marzu 2014 dwar il-perjodu tranżitorju kif definit fl-Artikolu 95 tar-Regolament (KE) Nru 987/2009 tal-Parlament Ewropew u tal-Kunsill  Test b.rilevanza għaż-ŻEE u għall-Ftehim bejn il-KE u l-Isvizzera

20.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 152/21
            
         DEĊIŻJONI Nru E4
   tat-13 ta’ Marzu 2014
   dwar il-perjodu tranżitorju kif definit fl-Artikolu 95 tar-Regolament (KE) Nru 987/2009 tal-Parlament Ewropew u tal-Kunsill
   (Test b’rilevanza għaż-ŻEE u għall-Ftehim bejn il-KE u l-Isvizzera)
   (2014/C 152/04)
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
   Wara li kkunsidrat l-Artikolu 72(d) tar-Regolament (KE) Nru 883/2004 dwar il-koordinazzjoni ta’ sistemi ta’ sigurtà soċjali (1), li skonthom il-Kummissjoni Amministrattiva hija responsabbli biex tħeġġeġ kemm tistal-użu tat-teknoloġiji l-ġodda, b’mod partikolari billi timmodernizza proċeduri għall-iskambju tal-informazzjoni u l-adattament tal-fluss tal-informazzjoni bejn l-istituzzjonijiet għal skopijiet ta’ skambju permezz ta’ mezzi elettroniċi, filwaqt li jitqies l-iżvilupp tal-ipproċessar tad-dejta f’kull Stat Membru,
   Wara li kkunsidrat l-Artikolu 4 tar-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 tad-29 ta’ April 2004 dwar il-koordinazzjoni tal-iskemi ta’ sigurtà soċjali (2), li skonthom il-Kummissjoni Amministrattiva għandha s-setgħa li tistabbilixxi l-istruttura, il-kontenut, il-format u l-arranġamenti dettaljati għall-iskambju ta’ dokumenti u dokumenti elettroniċi strutturati u li tistabbilixxi l-arranġamenti prattiċi biex l-informazzjoni, id-dokumenti jew id-deċiżjonijiet jintbagħtu lill-persuna kkonċernata permezz ta’ mezzi elettroniċi,
   Wara li kkunsidrat l-ewwel u t-tieni subparagrafu tal-Artikolu 95(1) tar-Regolament (KE) Nru 987/2009, dwar il-perjodu tranżitorju, li jiddikjaraw li kull Stat Membru jista’ jibbenefika minn perjodu tranżitorju għall-iskambju ta’ dejta permezz ta’ mezzi elettroniċi u li dawn il-perjodi tranżitorji ma għandhomx jaqbżu l-24 xahar mid-data tad-dħul fis-seħħ tar-Regolament ta’ implimentazzjoni,
   Wara li kkunsidrat it-tielet subparagrafu tal-Artikolu 95(1) tar-Regolament (KE) Nru 987/2009, li skontu l-Kummissjoni Amministrattiva tista’ taqbel dwar kull estensjoni xierqa ta’ dawn il-perjodi jekk it-twassil tal-infrastruttura ċentrali meħtieġa (Skambju Elettroniku tat-Tagħrif tas-Sigurtà Soċjali – EESSI) ikollu dewmien serju fir-rigward tad-dħul fis-seħħ tar-Regolament ta’ implimentazzjoni.
   Filwaqt li taġixxi skont il-kundizzjonijiet stabbiliti fit-tieni subparagrafu tal-Artikolu 71(2) tar-Regolament (KE) Nru 883/2004,
   Billi:
   
               (1)
            
            
               L-Artikolu 95 tar-Regolament (KE) Nru 987/2000 jistipula perjodu tranżitorju ta’ 24 xahar mid-dħul fis-seħħ tiegħu sabiex jippermetti li l-Istati Membri jimplimentaw u jintegraw l-infrastruttura nazzjonali meħtieġa għall-iskambju ta’ dejta permezz ta’ mezzi elettroniċi.
            
         
               (2)
            
            
               L-Artikolu 95 tar-Regolament (KE) Nru 987/2009 jagħti s-setgħa lill-Kummissjoni Amministrattiva biex taqbel fuq estensjoni tal-perjodu tranżitorju għall-Istati Membri jekk it-twassil tal-infrastruttura ċentrali jkollu dewmien serju.
            
         
               (3)
            
            
               Abbażi ta’ analiżi mill-Kummissjoni Ewropea, mill-Kumitat tat-Tmexxija tal-Proġett EESSI u mill-Bord Eżekuttiv EESSI, il-Kummissjoni Amministrattiva wettqet valutazzjoni ġenerali tas-sitwazzjoni tal-proġett, kemm fil-livell tal-UE kif ukoll fil-livell nazzjonali.
            
         
               (4)
            
            
               Skont din il-valutazzjoni, jidher li hemm il-ħtieġa ta’ estensjoni tal-perjodu trażitorju sabiex tiġi żgurata l-implimentazzjoni effettiva tas-sistema EESSI, filwaqt li jitqies il-progress tal-preparazzjonijiet kemm fil-livell tal-UE kif ukoll dak nazzjonali.
            
         
               (5)
            
            
               Filwaqt li titqies il-kumplessità teknika tal-proġett, il-Kummissjoni Amministrattiva tqis li huwa xieraq li jiġi estiż il-perjodu tranżitorju b’mod flessibbli, sabiex għal sentejn l-Istati Membri jkunu jistgħu jimplimentaw u jintegraw l-infrastruttura nazzjonali meħtieġa mid-data meta ġie kkonfermat li s-sistema ċentrali EESSI hija addattata għall-iskop.
            
         
               (6)
            
            
               Il-Kummissjoni Amministrattiva, filwaqt li tqis ir-rakkomandazzjonijiet tal-Kumitat tat-Tmexxija tal-proġett EESSI, tħeġġeġ lill-Kummissjoni Ewropea biex min-naħa takkumpanja l-perjodu ta’ żmien li jkopri l-iżvilupp u l-ittestjar tas-sistema ċentrali EESSI u li jwassal sabiex din tkun lesta għall-produzzjoni b’ippjanar u data tat-tmiem konkreti, li jiżguraw l-ogħla livell possibbli ta’ preċiżjoni, u min-naħa oħra li żżomm lill-Istati Membri infurmati dwar din id-data proġettata permezz tal-kanali ta’ komunikazzjoni normali.
            
         
               (7)
            
            
               Madankollu, il-Kummissjoni Amministrattiva tħeġġeġ lill-Istati Membri biex jibdew l-iskambju tad-dejta elettronika mill-aktar fis possibbli, mingħajr dewmien, sabiex il-perjodu tal-iskambju parallel elettroniku u tal-karti jiġi limitat kemm jista’ jkun, skont l-istadji intermedji importanti li għandhom jiġu definiti mill-Kummissjoni Amministrattiva, abbażi ta’ proposta mill-Kumitat Eżekuttiv EESSI.
            
         
               (8)
            
            
               Il-Kummissjoni Amministrattiva tinnota r-rwol tal-Bord Eżekuttiv u l-mandat tiegħu biex jipprovdi tmexxija u direzzjoni għall-Programm EESSI.
            
         
               (9)
            
            
               Skont l-Artikolu 95(1) tar-Regolament (KE) Nru 987/2009, il-Kummissjoni Amministrattiva tista’ tirrevedi din id-deċiżjoni abbażi tal-ippjanar u l-analiżi ġenerali tal-Kumitat Eżekuttiv EESSI.
            
         
               (10)
            
            
               Id-Deċiżjoni Nru E1 tat-12 ta’ Ġunju 2009 dwar l-arranġamenti prattiċi għall-perjodu tranżitorju tal-iskambju ta’ dejta permezz ta’ mezzi elettroniċi msemmija fl-Artikolu 4 tar-Regolament (KE) Nru 987/2009 tal-Parlament Ewropew u tal-Kunsill (3), se tibqa’ tapplika mutatis mutandis matul il-perjodu estiż.
            
         IDDEĊIDIET KIF ĠEJ:
   
               1.
            
            
               Il-perjodu tranżitorju, imsemmi fl-Artikolu 95(1) tar-Regolament (KE) Nru 987/2009 għall-iskambju sħiħ tad-dejta permezz ta’ mezzi elettroniċi mill-Istati Membri se jiġi estiż u d-data finali tal-perjodu trażitorju se tiġi stabbilita abbażi tal-algoritmu li ġej: sentejn mid-data meta s-sistema ċentrali EESSI se tiġi żviluppata, ittestjata u titressaq għall-produzzjoni, kif ukoll tkun lesta biex l-Istati Membri jibdew l-integrazzjoni fis-sistema ċentrali.
            
         
               2.
            
            
               Il-Kummissjoni Ewropea għandha tinforma lill-Istati Membri dwar id-data proġettata għat-twassil tas-sistema ċentrali EESSI billi tipprovdi aġġornamenti regolari dwar l-istatus tal-proġett fil-laqgħat tal-Kummissjoni Amministrattiva.
            
         
               3.
            
            
               Is-sistema ċentrali EESSI titressaq għall-produzzjoni meta l-komponenti kollha tagħha jiġu żviluppati, ittestjati u approvati bħala adattati għall-iskop mill-Kummissjoni Ewropea wara li ssir konsultazzjoni mal-Bord Eżekuttiv.
            
         
               4.
            
            
               Fl-ewwel laqgħa tal-Kummissjoni Amministrattiva wara d-Deċiżjoni tal-Kummissjoni Ewropea kif iddefinita fil-paragrafu 3, id-Deċiżjoni se tiġi ppreżentata lill-Kummissjoni Amministrattiva sabiex tiġi approvata. Il-perjodu ta’ sentejn kif iddefinit fil-paragrafu 1, li jippermetti li l-Istati Membri jintegraw fis-sistema ċentrali EESSI, se jibda fid-data meta d-Deċiżjoni tal-Kummissjoni Amministrattiva tikkonferma li s-sistema ċentrali EESSI hija adattata għall-iskop.
            
         
               5.
            
            
               Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Din għandha tapplika mid-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
         
               6.
            
            
               Din id-Deċiżjoni tieħu post id-Deċiżjoni Nru E3 tad-19 ta’ Ottubru 2011.
            
         
      
         
            Il-President tal-Kummissjoni Amministrattiva
         
         Anna RIZOU
      
   
   
      (1)  ĠU L 166, 30.4.2004, p. 1 (Rettifika ĠU L 200, 7.6.2004, p. 1), kif emendat bir-Regolament tal-Kummissjoni (UE) Nru 517/2013 (ĠU L 158, 10.6.2013, p. 1).
   
      (2)  Ir-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (ĠU L 284, 30.10.2009, p. 1) kif emendat bir-Regolament tal-Kummissjoni (UE) Nru 1224/2012 tat-18 ta’ Diċmebru 2012 (ĠU L 349, 19.12.2012, p. 45).
   
      (3)  ĠU C 106, 24.4.2010, p. 9.